Les vendes de Desigual cauen un 8% en el segon any de transformació\nLa facturació de la marca catalana es va reduir un 8% l'any passat fins als 861 milions d'euros, però el seu benefici net va augmentar un 9%\nBarcelonaDesigual continua aplicant la sacsejada empresarial que va posar en marxa el 2015. La firma de moda catalana va tancar l'any passat amb una facturació de 861 milions d'euros, un 8% menys respecte de l'exercici anterior, quan les vendes ja van caure un 3%, segons ha comunicat aquest divendres l'empresa. El benefici brut d'explotació de la marca també es va reduir un 17% fins als 166 milions, més lluny dels 200 milions amb què va saldar el 2015.\nSegons l'empresa, aquesta nova caiguda de les vendes respon al pitjor comportament dels mercats europeus, on es concentra el 90% de la seva facturació, amb l'excepció d'Espanya on el balanç de la facturació és més positiu. Tot i així, el 10% restant que representa la resta de països, va millorar durant l'exercici, sobretot a l'Amèrica Llatina. "Feia dues dècades que creixíem a doble dígit, i ara hem hagut de parar i posar-hi ordre", ha recordat a l'ARA el responsable corporatiu de l'empresa, Alberto Ojinaga.\nEl directiu també atribueix aquests resultats al fet que l'empresa està invertint més en teixits de qualitat, sense aplicar-hi un augment dels preus. Segons Ojinaga, aquest efecte se suma a l'impacte per l'enfortiment del dòlar. El 2016 Desigual va tancar 37 punts de venda i en va obrir set –l'any anterior es va saldar amb 27 tancaments i 21 obertures.\nMalgrat la caiguda de les vendes, Ojinaga assegura que la transformació es comença a notar en els comptes de l'empresa. El benefici net de Desigual va mostrar símptomes de recuperació amb un augment del 9% fins als 71 milions d'euros. Aquest repunt és gràcies, segons l'empresa, a l'aplicació del pla d'eficiència que ja va començar ajustant el nombre de punts de venda. De fet, la companyia també ha millorat la liquiditat i va sumar 83 milions d'euros a la seva posició de caixa.\nNova cúpula i més 'big data'\nEl 2016 també es va tancar per a la companyia catalana amb una cúpula directiva completament renovada. L'últim fitxatge ha sigut David Meire com a responsable de clients, que fins ara era el director de 'retail' de Nike a Europa. Els canvis en la direcció de la companyia van començar el 2015 amb la sortida del conseller delegat de Desigual, Manel Jadraque, que va ser substituït en aquesta funció pel fundador de la marca, Thomas Meyer. Després de Jadraque, l'empresa va sumar quatre baixes més en quatre mesos com ara els responsables de l'àrea d'expansió de negoci o l'encarregat del desenvolupament de nous productes.\n"Estem posant 30 anys de negoci en revisió", explica el director de màrqueting de la companyia, Borja Castressana. Desigual va estrenar l'any passat alguns dels canvis per a la marca que seran més visibles per als consumidors. En primer lloc, la companyia començarà a renovar més sovint les seves col·leccions i el 25% dels productes s'actualitzaran cada mes a les botigues. A més, començarà a renovar les botigues amb un nou concepte de distribució i combinarà les seves característiques peces plenes de formes i colors amb roba més sòbria.\nDesigual també serà més 'big data'. Castressana explica que aquesta transformació s'està fent a través de diversos anàlisis que els permeten conèixer millor què volen els consumidors per tal d'adaptar-s'hi. És per això que la companyia està incorporant tecnologia a les seves botigues per reconèixer els patrons de comportament dels seus clients.\nmoda Desigual indústria tèxtil


Els arqueòlegs descobreixen una línia de metro inacabada al Raval | Catalunya | EL PAÍS Catalunya\nEls arqueòlegs descobreixen una línia de metro inacabada al Raval\nEl túnel es va projectar en la dècada dels anys trenta del segle XX a Barcelona\nBarcelona 5 ABR 2019 - 12:00\tCEST\nGaleria inundada d'aigua. Ajuntament de Barcelona\nEls arqueòlegs de l'Ajuntament de Barcelona han localitzat un dels túnels d'un projecte inacabat del metro del 1931 al carrer Nou de la Rambla de la capital catalana. Des del març, l'empresa Global Geomàtica està duent a terme una intervenció arqueològica prèvia a la instal·lació de la xarxa de recollida d'escombraries pneumàtica al Raval sud. L'actuació s'ha centrat al carrer de l'Est, el passatge Gutenberg i el carrer Arc del Teatre, entre d'altres.\nEn el transcurs de la intervenció han pogut documentar diverses restes relacionades amb l'urbanisme modern de la zona durant el segle XVII i XVIII. A la confluència del carrer de l'Est amb el carrer Nou de la Rambla els arqueòlegs han localitzat el pou d'atac i part del túnel que l'empresa Funicular de Montjuïc, SA va iniciar a principis de la dècada dels trenta del segle passat. La iniciativa –batejada com a Projecte de ferrocarril subterrani des de la Rambla del Centre al carrer del Marquès del Duero per Comte d'Assalt (1930-1934)– pretenia dur a terme una nova línia de metro que creués el Raval unint l'estació del Liceu amb la d'Avinguda del Paral·lel, que llavors es deia Marquès de Duero. El Consistori va atorgar la concessió de l'obra el 29 d'abril del 1930, però la constructora va topar amb diversos contratemps fins que, el 1934, els problemes econòmics i les dificultats tècniques –a més de les vagues de treballadors– van obligar el Consistori a denegar el permís d'obres. En acabar la Guerra Civil la concessionària va intentar reprendre les obres que, de nou, van ser denegades. El projecte va quedar oblidat quan ja s'havien construït les cotxeres, tallers i part d'una estació.\nA la confluència del carrer de l'Est amb Nou de la Rambla es va construir l'anomenat pou d'atac, la càmera subterrània on es muntava la tuneladora que havia de perforar des del Pla de la Boqueria fins a Montjuïc. Aquest pou està totalment conservat i mesura 3,50 metres per 2,50 amb una profunditat de 12,50 metres, revestit per encofrats de formigó amb un gruix de fins a 80 centímetres. Els arqueòlegs, en accedir a la zona, es van trobar amb la càmera amb més de tres metres d'aigua freàtica.\nEl pou d'atac va ser cobert el 1933 sense que haguessin finalitzat les obres i després que els veïns protestessin contínuament perquè no concloïen. Els arqueòlegs han pogut documentar fins i tot unes escales de fusta i les bigues d'un antic muntacàrregues.\nL'espai està totalment inundat, per la qual cosa els arqueòlegs van haver de contactar amb la unitat de subsol dels Mossos d'Esquadra per inspeccionar i documentar el descobriment.


"MENJACAMINS": Corriols per les Gavarres\nCorriols per les Gavarres\nAquest diumenge com, que no plou, tothom estava fart de pistes amb molta pols així que els 8 Menjacamins que ens hem trobat hem decidit fer ruta on es prioritcès els corriols o camins amb poca pols. Hem començat per fer el camí de les dones i tot seguit el camí dels Àngels fins passat la Casa de les Figues on hem agafat la pista de sota fins la corva pinatell i el Celré, desprès hem agafat el camí i el corriol que ens ha dut altre cop a dalt seguint per el que ens ha portat a la Casa Nova. En aquest punt hem fet la barreta reparadora i tot seguit hem continuat per la pista fins a la "taxuela" per agafar el corriol que ens ha portat a baix a la riera del Rissec per pujar altre cop a la pista de Montnegre a els Àngels. En aquest punt hi ha hagut una separació dels membres doncs uns han baixat per el corriol d'en Miquel i 3 (Toni, Xevi (el cunyat) i jo) hem seguit fins a Sant Mateu baixant fins les pomeres i pujant per agafar la pista del Mas Gelats per seguir-la fins la riera Bugantó, Quart i per el carrilet fins Girona.\nEn total ens han sortit 47 Km. amb un desnivell de 1001 m.\nDurant la sortida em Miquel ha tingut una punxada que hem reparat, aixó si seguint les pautes de productivitat i eficiencia espanyoles es dir: 3 que treballen i 5 que s'ho miren.\nDiumenge toca "El Montseny". Punt de trobada 7 h. Salut i pedals.\nEnviat per MENJACAMINS a diumenge, de novembre 10, 2013\nEls de Ferrari van mes rapit i cobren mes que nosaltres cambian rodas, pero segur que no gaudeixan tan d'aquestes averies.\nnanos el diumenge comteu amb mi i si fa falte el remolc ja farem alguna xapusa salut i pedals forsa marquez un pto crac\ndilluns, 11 de novembre, 2013\nnanos a partir d´avui ja tenim remolc per 5 bicis.Donar les gracies els senyors ramonet i planella, el ingeniero del projecta vamos el Arian nigui dels collons.Tambe han trbat ma d´obre barata.Salut i padals.\ndimarts, 19 de novembre, 2013\nPer Tot Sants, dos solitaris i Dissabte carretera


34 HPP AL CARRER DE SANT ROBERT. PATERNA. (1) - Notices from nowhere\n3 de juny de 2008 a les 6:47 am\nTú ho has dit ben clar; entre tots, de mica en mica podem donar o gaudir d’un benestar entremig de tantes maleses fetes i les que es fan. Ja n’hi han de projectes com aquest vostre fets realitat, però no ho sabem. Només llegim les monstruositats urbanístiques, els esdeveniments espectaculars, les obres fastuoses dels arquitectes ‘divins’, els preus, el que costa poder arribar a final de mes, i no sabem res de la gent que no es vol enriquir especulant, sino fent la feina ben feta, professionals senzills que volen el benestar dels seus veïns i promotors que fugen dels grans mentiders.\nL’únic que vos diria és que la musiqueta que utilitzeu per les presentacions em dona mal de cap, però tinc solució, baixo el sò, i arreglat.\nHo aconseguirem de ben segur, i poquet a poquet; no baixar els braços, és el que hem de fer.\nM’has alegrat el dia i estic contenta per aquestes 34 parelles de joves.\n3 de juny de 2008 a les 11:04 pm\nT’he llegit amb una lupa, vaig cega de vendre cupons.\nLa vida són coses concretes com aquesta teva, i no parides (com les meves, a vore) més o menys reixides, però que no serveixen pwer mudar-s’hi quan són noviis.


Estiu Archivos - Les Muntanyes | Diari de l'Alcoià i les comarques centrals valencianes\nInici » Missatges marcats amb » Estiu\nA partir del 18 de juny podrem mitigar la calor a les piscines municipals d’Alcoi\nLes piscines municipals d’Alcoi (Batoi, José Trenzano Alós i Caramanxel) obriran les seues portes a partir del divendres 18 de juny. Aquesta temporada d’estiu, com ja va passar l’any passat, es veurà afectada per les mesures sanitàries reguladores per als espais destinats al bany recreatiu. L’Ajuntament d’Alcoi, concretament la regidoria d’Esports, està treballant perquè totes aquestes instal·lacions acomplisquen les mesures higièniques, sanitàries i […]\nUnes vacances segures\nTal volta per a la majoria de la gent llegir este article li resulte una pèrdua de temps però la intenció de l’autora no és altra que recordar, una vegada més, que la prudència és la millor companya de viatge i que de vegades, amb les altes temperatures i sangria fresqueta, ésta sembla abandonar-nos. El […]\nNoelia Álvarez, regidora de Festes de Castalla: “Hem de potenciar les nostres festes”\nAires nous arriben a Castalla. La reedició del pacte Ciudadanos-PSOE, amb 6 i 2 regidors, respectivament, ha permés la introducció de cares joves al govern municipal pels propers quatre anys. Noelia Álvarez porta un mes al front de la regidoria de Festes. “Hem de tindre clar que la gent jove ha de participar de les […]\nEncara que ha aconseguit fer-se amb el títol de l’alcalde més veterà de tot l’Estat espanyol, amb més recolzament, un 15% més de vots, José Luis Seguí viurà unes noves festes del seu poble, Almudaina, com si fóra la primera vegada. “La il·lusió i les idees no s’han esgotat, estic com si acabara d’entrar”. Amb […]\nLes tres piscines municipals d’Alcoi han acollit durant el mes de juliol a 25.323 persones. La que major nombre de visites ha rebut és la piscina municipal José Trenzano, amb 10.835, seguida per la del Poliesportiu de Caramanxel Juan Agudo Garat, amb 8.649, i la del Poliesportiu de Batoi, amb 5.839 persones. L’Ajuntament recorda que […]\n10 d'agost de 2019ComentarLlegir més\nLa Conselleria de Sanitat Universal i Salut Pública, segons les prediccions del Centre d’Estudis Ambientals del Mediterrani CEAM, ha activat per a aquest divendres l’alerta sanitària per nivell vermell o extrem (temperatures que podrien superar els 41 graus) en zones de vint-i-una comarques del País Valencià, mentre que l’alerta per nivell taronja o alt (temperatures que […]


Shakira anuncia el seu retorn amb ‘Don’t Wait Up’ • Ràdio Capital de l'Empordà\nShakira anuncia el seu retorn amb ‘Don’t Wait Up’\nShakira ha reactivat les seves xarxes canviant la imatge gràfica i Sony Music ja permet fer la pre-reserva de “música nova” de la cantant.\nLa cançó es dirà ‘Don’t wait up’ i arribarà aquest mateix divendres. Serà la primera peça cantada íntegrament en anglès des del ‘Try Everything’ el 2016.\nEls últims mesos la colombiana ha triomfat en col·laboracions de Black Eyed Peas o Anuel AA.\nL’entrada Shakira anuncia el seu retorn amb ‘Don’t Wait Up’ ha aparegut primer a Primera Fila.\nArticle anteriorSandra Hunter estrena el vídeo de ‘Tot anirà bé’ amb Tonet de Porto Bello\nArticle següentObren un centre de test d’antígens i PCR a Begur


Així parlà Janáček (Javier Pérez Andújar)\nAixí parlà Janáček\nA COU vam tenir un profe que ens va explicar la dicotomia entre llengua i parla. Es deia Eugenio Martínez Celdrán (avui és un prestigiós fonetista) i enraonava amb nosaltres de mots i d’arbres (sintàctics) les nits de l’any 82 assegut a la seva cadira, damunt de la tarima. Al moment d’asseure’s, s’arromangava els pantalons pels genolls i ens mostrava les canyelles. Veient aquest gest, vaig tenir plena consciència de què és la parla.\nAixò és el que el compositor txec Leóš Janáček va portar a la música a principis del segle XX, els mateixos anys en què Saussure fundava la lingüística estructural a la Universitat de Ginebra (una vegada el nostre professor ens va fer veure que no és el mateix dir “portava les sabates atrotinades” que “portava atrotinades les sabates”: amb aquesta idea de posar un exemple de sabates referint-se a algú que es deia Saussure em va fer pensar que mai no podrem fugir de la nostra condició).\nA Janáček li agradava anar als cafès de Brno (la petita ciutat on vivia), on escoltava com la gent parlava dels seus assumptes per transcriure’ls musicalment. Això ho explica Alex Ross al seu bestseller El ruido eterno i José Luis Téllez al seu heroicseller Musica reservata. Així, a l’entrar en una taverna, un jove no emprava la mateixa entonació si li deia bon dia a un amic o a una cambrera, encara que fes servir les mateixes paraules. A la captació d’aquestes diferències el compositor en deia l’instant fotogràfic. Janáček va trigar més de mitja vida a trobar el seu veritable llenguatge musical, és a dir, la seva parla, però des de llavors aquest artista forma part dels compositors que han inventat la música del segle XX. I al segle XXI, pianistes inclassificables com és ara Chilly Gonzales es capbussen en el seu estil. Durant molts anys, fins i tot després de la seva mort, s’ha titllat de lletja l’obra de Janáček. Tant se val, n’hi ha prou amb recordar el director d’orquestra Sergiu Celibidache quan deia que “la música ni és maca ni és lletja, simplement existeix o no existeix”. Al llibre Una trobada, Milan Kundera atribueix al seu compatriota Janáček el mèrit de fer amb la música el que havien assolit els pintors: convertir la lletjor en llenguatge artístic.


Roses acollirà el Mundial de marxa aquàtica el 2021 - Empordà\n138 senderistes van batre el rècord Guinness a la trobada que va tenir lloc a Santa Margarida, al juny\nEMPORDA.INFO 04.07.2018 | 12:24\nUn total de 138 senderistes van batre, el cap de setmana del 16 i 17 de juny a la platja de Santa Margarida, a Roses, el rècord Guinness de quantitat de persones practicant la marxa aquàtica a la vegada. Aquest registre es va aconseguir dins de la segona trobada de marxa aquàtica, organitzada per set clubs de la Federació Francesa de Senderisme (FFRP). Els objectius de la trobada eren batre aquest rècord Guinness i promocionar la pràctica d´aquesta disciplina entre els catalans.\nL´octubre de l´any passat es va celebrar la primera trobada amb la participació de 120 persones, provinents de 21 clubs de la Federació Francesa de Senderisme i el maig es va exhibir dins de les diferents activitats que oferia el Catalonia Trek Festival.\nLa Federació d´Entitats Excursionistes de Catalunya té previst, l´any que ve, fer una formació d´aquesta disciplina per donar-la a conèixer i que s´espera que es vagi fent un lloc entre la resta de disciplines. En aquest sentit, el 2021 se celebrarà el Campionat del Món de Marxa Aquàtica a Roses amb el suport de la FEEC.


Ana Orantes, víctima de violència masclista, tindrà un carrer a Sevilla - À Punt\nAna Orantes, víctima de violència masclista, tindrà un carrer a Sevilla\nLa proposta ha nascut del fòrum Homes per la Igualtat, per a donar visibilitat a un problema social que Ana Orantes va traure a la llum.\nAna Orantes va ser assassinada l'any 1997 pel seu exhome\n19 de gener 2019 - 22:27\nSevilla serà la primera ciutat que dedicarà un carrer a una assassinada per violència masclista. L'Ajuntament ha aprovat que una de les vies porte el nom d'Ana Orantes, una dona a qui va assassinar el seu home, fa 22 anys. Ana tenia 60 anys i havia relatat en Canal Sur el calvari de maltractaments que havia patit durant 40 anys de matrimoni.\nLa proposta ha nascut del fòrum Homes per la Igualtat, per a donar visibilitat a un problema social que Ana Orantes va traure a la llum. La moció, aprovada per tots els grups de l'Ajuntament, on el PSOE governa en minoria, diu que l'assassinada "va canviar la història", després de denunciar públicament en 1997 en la televisió que el seu home l'havia maltractada "físicament i psicològicament" durant els 40 anys que van estar casats. 13 dies després d'eixir en els mitjans, l'exhome la va matar.\nLa iniciativa destaca la valentia d'Ana Orantes, que "va posar paraules a allò que moltíssimes fones patien (i pateixen) en la intimitat de la llar. El maltractament va deixar de ser una cosa privada per a ser una cosa pública". A més, la moció recorda que la "injustícia" del seu assassinat "va cristal·litzar anys després en una llei integral contra la violència de génere (la llei 1/2004)", un text que indica que a Espanya continuen assassinant una mitjana de 60 dones a l'any.


El Centre Cultural acull una mostra de dibuixos sobre educació viària ·\nEl Centre Cultural acull una mostra de dibuixos sobre educació viària\nEls treballs al Centre Cultural // Anna Puertas\nEl vestíbul del Centre Cultural acull des de dimecres, 9 de maig, una exposició sobre Educació Viària organitzada per la Policia Local.\nEs tracta d’un recull dels treballs duts a terme pels escolars durant la campanya sobre educació viària que realitza cada any la Policia Local. I és que els alumnes de 5è de primària de les escoles locals han participat en el concurs de dibuix d’educació viària i els treballs que han fet són els que s’exposen al Centre Cultural.\nL’exposició es podrà veure, doncs, al vestíbul del Centre Cultural des de dimecres i fins el proper 20 de maig.\nPrevious: Marley JJ Teatre s’estrena amb ‘La gata sobre la teulada de Zinc’ a l’Auditori\nNext: Un estudi dóna pautes per reduir els efectes de la fibromiàlgia a les dones


Entra en funcionament el nou Equip Pediàtric Territorial de la Garrotxa i el Ripollès (EPTGiR) | ICS Girona\nEntra en funcionament el nou Equip Pediàtric Territorial de la Garrotxa i el Ripollès (EPTGiR)\nL’EPTGiR neix de la integració dels equips pediàtrics ja existents a la Garrotxa i al Ripollès, creats al 2012 i 2014 respectivament, i permet donar resposta a les necessitats assistencials de la població pediàtrica de les dues comarques, superant així la manca d’especialistes al Ripollès. La creació de l’EPTGiR, no només garanteix l’assistència pediàtrica a l’atenció primària del Ripollès, sinó que es recuperen les hores d’aquests especialistes a consulta arribant a les 130 hores setmanal. L’organització de l’equip s’anirà adaptant en funció de les necessitats assistencials. Aquest increment de l’atenció repercuteix tant els CAP de Campdevànol i Ribes de Freser gestionats per l’Hospital de Campdevànol, com els de Ripoll, Camprodon i Sant Joan les Abadesses que depenen de l’ICS. A més, al CAP de Ripoll garanteix l’assistència sanitària de 8h a 20h els dies laborables, cosa que fins ara només es donava cobertura una part de la jornada.\nL’objectiu d’aquesta aliança és proporcionar i garantir la màxima qualitat en l’atenció dels infants i adolescents en el seu territori de referència, superant la manca de pediatres del Ripollès –situació que és generalitzada arreu de Catalunya- i potenciar un únic model assistencial territorial, utilitzant els mateixos circuits i protocols. El fet de treballar en xarxa també permet apropar l’assistència a l’entorn natural de l’infant i a la seva comunitat, per garantir en tot moment una atenció pediàtrica eficient i de qualitat. Aquests objectius s’alineen amb el Pla Estratègic d’Ordenació de l’Atenció de Pediatria del Departament de Salut, amb el qual es vol potenciar l’Atenció Primària i construir-la com l’eix central en la planificació i l’ordenació dels serveis de salut de Catalunya.\nActualment, segons dades del Registre Central de persones Assegurades (RCA), el març del 2019 el nombre d’infants i adolescents de 0 a 14 anys a la Garrotxa i el Ripollès és d’11.654, 8.493 a la Garrotxa i 3.161 al Ripollès. L’EPTGiR assumeix l’atenció pediàtrica hospitalària i de primària de la Garrotxa.\nFotografies de la roda de premsa, realitzada al CAP de Ripoll, a càrrec de Josep Carreras, director del sector Girona nord del Servei Català de la Salut, Joan Grané, gerent de l'Hospital de Campdevànol i Anton Foguet, director assistencial de l'Equip Pediàtric territorial de la Garrotxa i el Ripollès.


Agricultura ja ha començat la campanya de tractament aeri en 8 comarques, 4 d'elles de l'Alt Pirineu\n3 min. Conca de Dalt 09/10/2020 11:15\n651x366 Detall de les erugues de la processionària del pi. / DARP Detall de les erugues de la processionària del pi. / DARP\n651x366 Tractament aeri contra la processionària del pi. / DARP Tractament aeri contra la processionària del pi. / DARP\nEl Departament d'Agricultura, Ramaderia, Pesca i Alimentació (DARP) té en marxa, un any més, la campanya de tractaments aeris per al control de la processionària del pi. En total es tractarà una superfície de 15.000 hectàrees de vuit comarques i 23 municipis. En aquesta campanya, es tractaran menys hectàrees que l'any passat, ja que n'hi ha menys amb afectació greu.\nD'aquestes vuit comarques, quatre són de l'Alt Pirineu: l'Alt Urgell, l'Alta Ribagorça, Cerdanya i el Pallars Jussà. A l'Alt Urgell s'actuarà en 4.405 hectàrees dels municipis de les Valls d'Aguilar, Coll de Nargó i Montferrer i Castellbò. A l'Alta Ribagorça, el tractament es farà en 500 hectàrees del municipi del Pont de Suert. A Cerdanya, l'actuació es farà en 1.000 hectàrees dels municipis de Llívia, Ger, Guils, Bellver i Prullans. Finalment, al Pallars Jussà, l'actuació es farà en 1.814 hectàrees dels municipis de Senterada, Conca de Dalt i Abella de la Conca. La resta de comarques catalanes on s'actuarà són el Bages, el Berguedà, la Noguera i el Solsonès.\nDes d'Agricultura han indicat que " el tractament més efectiu per combatre la processionària en l'àmbit forestal és l'aeri, que s'aplica a la tardor, en els primers estadis de desenvolupament de les erugues". D'acord amb els estudis d'avaluació de les campanyes que es fan cada any, "les defoliacions a les zones tractades són molt inferiors a les zones equivalents no tractades, la qual cosa en demostra l'efectivitat". Enguany, afegeixen, el nivell d'afectació és inferior a causa de raons meteorològiques, "però sobretot a l'esforç en mantenir els nivells de tractaments aeris de control dels darrers anys".\nLa processionària del pi (Thaumetopoea pityocampa) és un insecte autòcton, i des del DARP assenyalen que " l'objectiu d'aquests tractaments no és erradicar aquest organisme sinó contribuir a l'equilibri natural de les seves poblacions a les pinedes". Així recorden que, "a més d'ocasionar importants perjudicis a les economies locals (turisme rural, ramaderia, sector forestal...), origina urticària i trastorns al·lèrgics a les persones i als animals".\nEl producte que s'utilitza, afegeixen, "és biològic (Bacillus thuringiensis kurstaki), compatible amb l'agricultura ecològica, i no està classificat com a tòxic ni com a perillós per al medi ambient ni per als organismes aquàtics". A més, cal tenir present les limitacions de la normativa relativa als tractaments aeris que prohibeix els tractaments a menys de 100 metres de zones habitades.


Escrit per Maria Rosa Nogué*. La Independent\tdijous, 22 de juny de 2017 12:57\nCarme Ballús, autora de Les Franqueses del Vallès, va venir dissabte passat a parlar del seu recull de contes “Amor, deixa’m dormir” (Ed. Alpina, Col. Marcòlic, 2015) amb l’alumnat del curs d’Iniciació a la Narrativa a l’Escola d’Escriptura de l’Ateneu Barcelonès, que jo mateixa imparteixo des de fa 11 anys. És un curs trimestral, de 30 hores, on l’alumnat, autores i autors en procés de formació, realitzen una sèrie d’aprenentatges teòrics i pràctics encaminats a l’escriptura d’un conte. Com a cloenda del curs, és important que l’alumnat pugui tenir un contacte directe amb alguna autora, i enguany hem tingut el gran plaer de parlar de prop sobre l’escriptura literària amb Carme Ballús, una autora que, en el seu moment, també va ser alumna del curs d’Iniciació a la Narrativa, que aleshores impartia el professor Andreu Ayats.\nCarme Ballús és filòloga, va exercir tota una carrera de docència a l’Institut Cumella de Granollers i ho va compaginar amb la redacció editorial de Guies de Lectura (per al Mecanoscrit del Segon Origen i Joc Brut, de Manuel de Pedrolo), abans de llançar-se a la piscina i centrar-se en la seva vocació d’escriptora. Ho va fer tot inscrivint-se a l’Escola d’Escriptura de l’Ateneu Barcelonès, on realitzà l’Itinerari de Conte (3 cursos), primer amb Andreu Ayats i després amb l’escriptor Josep Albanell. Paral·lelament, anà presentant-se a concursos on guanyà diversos premis de narració, i finalment publicà el seu primer recull, “Portes endins”, i el segon, “Amor, deixa’m dormir”, tots dos a la Col·lecció Marcòlic, de l’Editorial Alpina, de Granollers. Prèviament, també havia guanyat el premi de novel·la Vila d’Ascó amb una obra col·lectiva (el seu grup de conte, amb el seu professor, Josep Albanell), titulada “L’Artefacte”.\nAlumnes del Curs d’Iniciació a la Narrativa de l’Escola d’Escriptura de l’Ateneu Barcelonès, dissabte al matí. (D’esquerra a dreta: a dalt, Cristina Bosch,Sofía García, Maria Rosa Nogué, Mariano Hermosilla, Carme Ballús, Mercè Pérez; a baix, Laura Vara i Santi Tapias)\nA l’hora de la pausa, Carme Ballús ens esperava al jardí de l’Ateneu, on encara vam poder veure “l’ou com balla” dansant en la font guarnida de flors, que va ser un dia de portes obertes de l’entitat. Vam aplegar-nos al voltant d’una taula, havent llegit el seu “Amor, deixa’m dormir”, i va començar la tertúlia. Tothom estava molt interessat a saber diferents aspectes curiosos de l’ofici d’escriure: d’on surten els temes, si n’hi ha algun de recurrent o són aleatoris, si és difícil de confegir un llibre de relats, si costa gaire d’aconseguir publicar-lo...Carme Ballús, molt amablement, va anar responent tots els dubtes. Ens va explicar que en aquest recull, “Amor, deixa’m dormir”, hi ha una certa unitat temàtica, centrada en oferir diferents visions de la vellesa, des del conte que enceta el recull (on uns tiets molt amatents són tractats amb fredor per una neboda a qui havien anat a visitar, malgrat que sempre l’havien ajudada molt, fins i tot econòmicament), fins a relats més imaginatius, com “Te de cirera”, on un grup d’amigues de visita al Gran Basar d’Istanbul experimenten els efectes d’una màgica beguda antiedat.\nTambé ens va dir que per a ella, tant com la lectura, és clau l’aprenentatge tècnic, com el que s’ofereix a l’Escola d’Escriptura, i també el gust pel conreu del llenguatge: la recerca d’una sintaxi variada, d’un vocabulari adequat, de la presentació d’unes escenes que siguin suggestives, creïbles i al mateix temps intrigants. Carme Ballús, a més, vol atrapar les lectores i lectors oferint-los variacions en la pròpia tècnica contística, mira de sorprendre lectors i lectores de manera que tinguin ganes de seguir llegint. I cal dir que ho aconsegueix.\n“Pateixes, quan escrius”, li va preguntar un alumne, en Santi, i l'autora s’ho va rumiar una mica, però va dir que no. En tot cas, no sempre; més aviat, ens va assegurar, acostuma a passar-s’ho bé tot deixant volar la imaginació. Una altra cosa són les correccions i les estones mortes on sembla que la inspiració s’hagi encallat: hi ha dies de tot. Precisament, aquest tema surt reflectit en el seu conte “Muses fugisseres”, en què l’escriptora “encallada” se’n va a fer un tomb amb autobús. També vam parlar del conte “Desassossec”, on apareix la figura de Penèlope. Mercè Pérez, alumna del curs i llicenciada en Filologia Clàssica, hi va trobar una proximitat amb el ritme de l’Odissea. Carme Ballús va reconèixer que sí, que s’hi havia inspirat fins i tot lingüísticament.\nLa conversa va seguir fins tard, i encara hauria durat més; vam tenir la sensació d’enriquir-nos humanament i literàriament, en la trobada amb Carme Ballús; amb una idea més clara del procés d’escriptura, no tan sols d’un conte, sinó de tot un recull, i de més d’un, i amb més ganes que mai de seguir practicant i endinsant-nos en un món que a tothom li convindria provar, almenys, alguna vegada.\nTenim 205 persones visitants en línia\nVisites del contingut : 10843434\ndt. jul. 17 @08:00 -\ndt. jul. 17 @17:00 - 05:00


Antigament el nom d'Almallutx, designava el gran districte o terme de les muntanyes que confrontava amb els termes de Sóller, Bunyola, Inca, Campanet i Pollença. Posteriorment aquest terme va rebre el nom d'Escorca quedant restringit Almallutx per designar exclussivament l'alqueria situada entre Cúber i Turixant. Amb aquest sentit és esmentada en el Llibre del Repartiment on s'afirma que l'alqueria Dalmelutx, de quinze jovades, va correspondre a Raimon de Sant Martí i que el rei en Jaume es reservà la propietat dels sis molins d'Almaluchy.\nGràcies al pare Rafel Juan sabem els noms que donaren els conqueridors catalans a alguns d'aquests molins: el molí del Racó, el molí de l'Alzinar i el molí de la Figuera. Altres topònims d'Almallutx esporgats dels arxius per part del missioner de Lluc són les Solanes, el Verger, la Comuna, la Figuerola, coma d'Almallutx, ribera d'Almallutx, alzinar d'Almallutx o font de l'alzinar d'Almallutx.\nEls molins d'aigua, molins drapers que eren moguts per les cabdaloses aigües de la font de sa Roca i de la font des Prat foren destacats per Joan Baptista Binimelis en la seva Història, en la qual també es va referir al camí que anava de Lluc a Sóller i a Bunyola pel gorg Blau (salvant el pas que anomena pas del Gorg). Molt interessant és la referència que fa al passat islàmic de la vall, fet que encara es feia palès en el seu temps (finals del segle XVI) per la presència de les runes de l'antiga mesquita. Finalment va fer esment a la gran fertilitat de la terra tot dient que "es sembra forment roig i es transforma en forment candeal, dit xeixa a Mallorca, que és destinat a Sóller".\nD'altra banda el nostre historiador de referència fou el primer en formular una proposta etimològica del nom afirmant que Almaluig ("del Maluig") significava "lloc sense pedres, per ser aquesta vall molt plana i rasa de grans conradissos". Aquesta va ser la primera d'un bon nombre d'hipòtesis entre les quals sempre han predominat les que suposen una base aràbiga. Vegem-ne algunes:\nFernando Montilla (DCVB): Hauma al-lugg "el districte del bosc"\nPascual de Gayangos y Arce: Al-ma al-luyy "l'aigua de la ribera"\nJoan Coromines (DECat): Alm-al-lugg "la muntanya alta de la ribera" / "la fita de la ribera"\nGuillem Rosselló Bordoy : Al-muruy "els prats"\nNomés hem trobat un autor que defensi la filiació mossàrab. Com sempre Álvaro Galmés de Fuentes va pel seu camí i proposa Al-mallutx com un derivat del llatí malleus (mall, martell) que en castellà ha donat lloc al mallo i en català mall, paraula que als Pirineus sí és emprada com a sinònim d'un gran puig rocós. Tenint en compte on estam es fa inevitable pensar en el proper pa de Figa de Son Torrella, l'imponent contrafort del puig Major.\nPenyes, aigua i bosc en trobam a voler a Almallutx i per tant totes les propostes tenen una certa base lògica encara que aquí ens decantarem per les relacionades amb l'aigua. Per una banda la ribera que apareix a la documentació medieval (ripparia de Almelug) i per altra banda amb els prats. No debades avui en dia coneixem la font que movia el molí de l'Alzinar, la font de l'alzinar d'Almallutx, amb el nom de la font des Prat. I encara permaneixen les restes dels molins d'aigua moguts per la seva aigua (es Molinot) possiblement hereus dels molins andalusins.\nNOTA: A partir de l'octubre de 2011 el nom d'Almallutx s'ha situat en el focus dels mitjans de comunicació. Aquesta atenció és conseqüència de la feina duita a terme per un equip encapçalat per dos arqueòlegs, Jaume Deyà i Pablo Galera, els quals estan determinats a treure de l'oblit els nombrosos jaciments arqueològics que s'acumulen a l'elevada vall: coves d'enterrament, monuments talaiòtics, alqueries, el principal nucli de la resistència islàmica del segle XIII....\nDavant el col.lapse de la promesa i mai arribada financiació pública l'equip Almallutx s'ha decidit a recórrer a la via del crowdfunding per a poder continuar amb el projecte.\nLa importància dels jaciments, els treballs realitzats fins el moment i l'entusiasme desplegat en la seva realització bé meréixen la nostra contribució la qual es pot fer efectiva aquí.\nTreballs arqueològics de prospecció i documentació a Almallutx (octubre de 2012)


Lluc, la llar de la mare: Crònica d'octubre\n1. Estam ja en plena tardor. Els arbres esbrancats pel cap de fibló perden les poques fulles i accentuen el paisatge desolat. El dia s’acurça. Tanmateix les pluges que ha caigut han amarat la terra i apareixen,les sempre primeres, gírgoles d’estepa , tot esperant, per a més endavant, els desitjats agrets d’esclata-sangs. Els picapedrers segueixen apressats arreglant teulades i, les mostres d’ajut i solidaritat arriben de molts indrets. L’optimisme no es perd.\n3. A la capella del Santíssim un grup provinent de Florida (U.S.A.) celebren l’Eucaristia amb un prevere que els acompanya; després gaudeixen dels cants dels Blauets\nDia 4.- En la festivitat de Sant Francesc d’Assis, es solemnitza la Missa vespral amb la participació de l’Escolania. Una mostra més de l’afecte i agraïment que mereix la nostra comunitat de Germanes Franciscanes.\n5. Mn. Rafel Umbert puja al Santuari per fer donació del pectoral del Bisbe Jesús Murgui complint així el seu desig que expressà en la Concelebració de comiat que es feu a La Seu. El pectoral, que serà dipositat al Museu de Lluc., és una creu de plata amb la figura de la Mare de Déu de Lluc a una cara i a l’altra una inscripció que recorda que és obsequi de l’Arxiprestat de Sóller.\nEs fa la presentació de la Revista LLUC (nº 879 , Juliol-Setembre 2012) que inicia una nova etapa amb la direcció de Pere Fullana.\n7. A l’Ofici de les 11h. que presideix el P. Prior acompanyat de Mn. Pere G. Bestard, rector de la Parròquia de Calvià hi assisteixen un bon grup de la Confraria de la Mare de Déu de Lluc de l’esmentada parròquia.\nTambé hi participen els membres de la Confraria de la Mare de Déu de l’Esperança de Palma, que, després tenen un dinar de germanor a l’acolliment del Centenari.\n9. El reconegut pintor Guillem Gil fa donació al Santuari d’un oli sobre tela de temàtica marinera.\n11.Trobada de formació de la Delegació de MM.SS.CC. de Mallorca\nA l’Auditori del Conservatori de Música de les Illes Balears es fa un concert a benefici de la reparació de les teulades un grup de Solistes de l’Escolania de Lluc i el famós pianista i antic blauet Andreu Riera.\n12. Pugen des de Sóller uns alemanys amb un prevere i celebren una Missa a la Capella del Santíssim.\nUn grup d’antics blauets tenen una jornada de germanor i recordances: Missa amb el seu antic preceptor el P. Bartomeu Barceló, paròdia de les seves dures sessions de gimnàstica ,dinar fraternal a la Font Coberta i, fins i tot, concert de les velles cançons a la sala d’assaig de l’Escolania.\nA les 12:30 Bateig de la nina Joana Aina Amengual Bruno.\nAmb el lema “la Real ajuda a Lluc” es convoca al Monestir un sopar de pa amb oli amb l’actuació de: Xeremiers de Son Roca, Al Mayurqa, Estol de Ponent i Balladors de Lluc, tot amanit amb la col·laboració i l’entusiasme del amics realins.\n13. De bon matí, el P. Prior celebra una Eucaristia al Cambril de la Mare de Déu a un grupet de Germanes de la Caritat que celebren el 50 aniversari de la seva professió religiosa. Han estat uns dies de recés i convivència a les dependències del Santuari.\n14. A les 12:30h. Missa d’un grup de la Parròquia de la Vileta que celebra Mn. Vicenç Sanjenaro. Després tenen un dinar fraternal a l’Acolliment del Centenari.\n19. Esdevé un dia de moltes visites i bones propostes: A les 9 h. Ve Joan Rotger, vicepresident del Consell de Mallorca per proposar algunes iniciatives que puguin suposar ajudes per arreglar les teulades. A les 10h. Pugen Joan Font i Josep Melià per saludar i contribuir a la campanya de la teula. A les 11´30 h. Mns. Lluc Riera ,Administrador Diocesà i Antoni Amorós Ecònom Diocesà, venen per revisar les obres i tenir la primera reunió amb els responsables del Santuari i de l’empresa que du a terme les obres. Dinen amb la Comunitat i parlen amb els responsables de l’Escolania per poder fer una campanya per incentivar vocacions de blauet als col·legis de la Diòcesi.\nA les 12:15 infants del col·legi Llaüt de Palma assisteixen a una Missa, després de passar dos dies de convivència al Santuari.\n20. Es celebra la 23 edició de la “Pujada a Lluc en bísties de Sóller.” Els participants acudeixen a la Missa vespral i romanen a l’hostatgeria.\n21. A l’Ofici hi participen un grup de la Parròquia de Mancor. Destaca un vistós i original ball de l’oferta.\nA les 12’30 un grup d’amics de Llubí assisteixen a la Missa com acostumen anualment. Ambdós grups dinen a l’Acolliment del Centenari\nTres corals de Pollença: “Camerata Pollencina”, “Filarmonia” i “7/17” han passat el cap de setmana a les instal·lacions de l’Escolania, on han tingut assajos i, després han cantat a la basílica.\n22. L’empresa de Pedro Siles comença el muntatge de les bastides a la placeta del Lladoner, a la façana de “Sa Fonda” per tal de començar els treballs de la reparació de la teulada d’aquesta ala.\nA continuació de les instal·lacions de plaques solars, vora l’hort gran, es comença la construcció d’un equipament i maquinària adient per a produir energia mitjançant la combustió de biomassa.\n27. Aquest horabaixa ha mort als 96 anys el benvolgut P. Bartomeu Pericàs, tota una vida admirable per la seva fidelitat baptismal, religiosa i presbiteral, entusiasta de la litúrgia ben feta, apòstol a diversos llocs i circumstàncies com a fervorós missioner popular i o rector servicial d’unes quantes parròquies, antic blauet enamorat de la Moreneta a la qui no es cansava de passar-li rosaris i, zelós guardià del seu Santuari ; defensor de la natura i sempre sorprès de la bellesa de la Creació . Al veurem en el Cel.\n28. L’Ofici de les 11h. molt concorregut: hi participen L’Associació de Veïns de Costitx Es Cap de Bou, i la Parròquia de Binissalem; la Basílica de gom a gom.\nA Pollença, el Grup de Majors de la Caixa de Colonya, organitza una vetlada / festival a favor de la reparació de les teulades de Lluc. Són una vintena les actuacions de diversos grups artístics i la concurrència omple l’església de Sant Domingo.\n29. Al portal major, Comunitat ,Escolania, treballadors i veïnats i amics de Lluc rebem les despulles del P. Pericàs amb un responso i cants dels Blauets. Després és acompanyat al Cementiri on descansa tot esperant el dia de la Resurrecció.\nA les 19:30, a la Basílica, solemne funeral amb l’Escolania de Blauets. Presideixen la Concelebració Eucarística Mn. Lluc Riera, Administrador Diocesà, el P. Antoni Vallespir, Prior de Lluc i el P. Miquel Mascaró, Delegat dels MM.SS.CC. A Mallorca, acompanyats d’un notable nombre de preveres diocesans i congregants. Predica l’homilia el P. Jaume Reynés, Vicari General dels MM.SS.CC. Un grup nombrós de familiars i amics expressen el condol per la mort del bon P. Pericàs.\nAquest matí, a Ciutat, a l’entrada de l’edifici del Consell de Mallorca, s’ha enllestit una parada per a signar teules amb una aportació econòmica per ajudar a la reparació de la teulada de Lluc. Sembla que aquesta iniciativa es vol estendre a alguns pobles\nPublicado por Manuel Soler Palá, msscc en 8:47\nCrònica de setembre\nSemblança del P. Bartomeu Pericàs


El sector del porcí i les Administracions han d'unir esforços contra la PPA - JARC\nL’entitat exigeix al Departament d’Agricultura que intensifiqui els controls de benestar animal a les fronteres per inspeccionar totes les entrades de garrins procedents de la UE que entren al país.\nEls senglars són un dels principals propagadors de la malaltia. Per aquest motiu, Jaume Bernis, cap sectorial del Porcí de l’organització agrària, demana que s’augmentin les operacions per evitar la proliferació de la fauna salvatge.\nL’organització agrària reclama que la consellera, Teresa Jordà, pressioni al Ministerio per aconseguir la “regionalització”. D’aquesta manera, en cas d’haver un positiu de PPA a l’Estat, es podria continuar comercialitzant productes i animals, a les zones lliures de la malaltia.\nJoves Agricultors i Ramaders de Catalunya ha proposat al Departament d’Agricultura, Ramaderia, Pesca i Alimentació (DARP) que Administracions i tots els agents del sector (productors i escorxadors) treballin conjuntament en generar un pressupost per reforçar i millorar les mesures de control i prevenció de la PPA, de la qual s’han detectat casos d’infecció en senglars, a Alemanya.\nDurant el 2019, es van produir 1.449 entrades a Catalunya de porcs procedents de la UE, i fins al setembre d’aquest any ja se n’han produït 1.242. Aquesta xifra es preveu que s’incrementi, a causa de la possible baixada dels preus de garrí alemanys, que oferiran un preu més atractiu que altres països, i es preveu que s’enviaran a Espanya per engreixar i comercialitzar amb països tercers. Caldria també controlar els transports setmanals procedents de la UE d’altres espècies, com per exemple de boví, que sovint s’utilitzen indistintament per l’espècie porcina, i procedeixen d’altres zones positives en la PPA, com Romania i Polònia.\nL’organització agrària considera totalment necessari reforçar els controls de benestar animal, que s’han efectuat a 1 km de la frontera, coordinats entre mossos, rurals i veterinaris. Segons el cap sectorial del Porcí de JARC, “Els 33 controls que s’han fet durant la temporada per observar l’estat dels animals i detectar possibles casos de pesta porcina són insuficients”, i en el context actual de presència d’aquesta malaltia en diversos països de la Unió Europea, caldria inspeccionar la totalitat de les entrades de garrins a l’Estat.\nUn altre punt destacat per l’entitat és la millora substancial en els centres de neteja dels transports als escorxadors, que no estan prou equipats per assolir el repte actual. En aquest sentit, l’entitat proposa incorporar equips i personal de neteja professional per poder millorar la desinfecció que en aquests moments s’efectua als camions.\nTot i que hi ha hagut una gran millora, fruit de l’esforç i les inversions en bioseguretat per part dels ramaders, Jaume Bernis va demanar, en la reunió de la taula sectorial del Porcí, que el Departament resolgui les 160 actes o incidències, en explotacions catalanes que no compleixen amb els requisits establerts per l’Administració (tancament perimetral, vestuaris, finestres protegides, entre altres) i que són cabdals per evitar contagis a les granges, en cas que la malaltia penetrés al nostre territori.\nEl control de les poblacions dels senglars és essencial en la lluita contra la PPA, i l’organització agrària demana que s’intensifiqui la col·laboració entre agents rurals, administracions locals i caçadors, coneixedors del terreny, per poder localitzar els corredors naturals de les possibles entrades dels senglars. Caldria que l’Administració dugués a terme un seguiment exhaustiu de les caceres excepcionals que es fan al territori durant l’estiu, per poder comptabilitzar els animals abatuts i fer control del seu estat sanitari.


periodisme – Pàgina 3 – Francesc Vila\nFoto: diari ARA Hi ha poques coses tan agradables com seure, amb temps, a la terrassa d’una cafeteria i llegir el diari. Aquesta activitat no pot ser més cultural. Tant, que per a valorar-la com cal, s’ha d’haver viscut abans. Fins i tot, podríem dir que la lectura del paper imprès és un costum com …\nContinua llegint «La força del paper imprès, una tecnologia fantàstica»\nUna vegada més, l’equip del programa 30 Minuts s’ha aventurat amb un reportatge titulat “Una relació sense senyal” per a explicar la fi de les emissions de TV3 al País Valencià i com s’ha anat confeccionant la llarga llista d’incomprensions i malentesos que existeix entre catalans i valencians. Sense entrar a valorar si aquests reportatges …\nContinua llegint «Trenta minuts de senyal entre catalans i valencians»


Un fascinant poema visual sobre els extrems del planeta\nEl Documental del Mes estrena avui '¡Vivan las antípodas!'\nEl documentalista Victor Kossakovsky explora vuit antípodes del nostre planeta. ¡Vivan las antípodas!és un recorregut visual a través d'indrets llunyans i alhora pròxims d'una Terra capgirada.\nXAVI SERRA BARCELONA. 08/11/2012 00:00\n260x366 Un fascinant poema visual sobre els extrems del planeta / EL DOCUMENTAL DEL MES Un fascinant poema visual sobre els extrems del planeta / EL DOCUMENTAL DEL MES\nDe petit, el documentalista rus Victor Kossakovsky es feia aquelles preguntes que només els nens tenen coratge de fer-se. Com seria la meva vida si no fos fill dels meus pares? ¿Si hagués nascut en una altra família, encara seria jo? ¿I si visqués a l'altre extrem del món? Cauria al buit, llavors? "Són preguntes que la gent deixa de fer-se quan es fa gran -diu el director-. Però jo sempre estic fent pel·lícules per esbrinar la resposta d'aquelles preguntes que em feia de petit".\n¡Vivan las antípodas! , la pel·lícula que s'estrena avui dins del cicle El Documental del Mes en diversos cinemes de Catalunya i al portal Ara Films, és la resposta a una d'aquelles preguntes que es feia el director: Què hi ha a l'extrem oposat del món? Per desgràcia, l'antípoda de Sant Petersburg és al mig de l'oceà. "Bona part de l'escorça terrestre és sota l'aigua -ens descobreix Kossakovsky-, així que no hi ha gaires antípodes habitables en tots dos extrems. A Europa, només Espanya té antípoda (Nova Zelanda), i l'única antípoda de l'Àfrica és Botswana, situada a l'altre extrem de Hawaii".\nKossakovsky explora amb la càmera aquestes antípodes i també d'altres: la formada per l'Argentina i la Xina, i per Xile i una zona de Rússia. El resultat és un recorregut fascinant per la geografia terrestre que, gairebé sense paraules, cerca similituds i correspondències entre indrets tan diferents com la megalòpolis de Xangai i un petit pont que cuiden dos germans a la província rural xilena d'Entrerríos.\nEl mètode Kossakovsky\nEl director segueix el fil invisible que travessa la distància entre les antípodes jugant amb la càmera i el llenguatge cinematogràfic, amb encadenats i fugues, introduint rimes en la narració que fan de ¡Vivan las antípodas! un gran poema visual.\nEn el cinema d'aquest rus no hi ha lloc per a explicacions ni veus en off: el mètode Kossakovsky es fonamenta en "les imatges". "Alguns directors fan pel·lícules per explicar una idea; jo no. Si tinc una idea, la dic o l'escric. Però no faré una pel·lícula per explicar-la: només començo a filmar si veig imatges", afirma rotund.\nEl cineasta és contrari a les entrevistes en els documentals: "Les entrevistes són per informar, però aquest no és l'objectiu de l'art. L'art va directe al cor i, després, potser arriba al cervell. Les entrevistes van al cervell i després, si les fas bé, al cor. Si el que es pretén és arribar al cor, per què s'ha de passar abans pel cervell?" Tot plegat, ho sintetitza en un d'aquells aforismes que l'han convertit en un dels directors favorits dels estudiants de cinema documental: "Si vols conèixer una persona, és més important mirar-te-la que escoltar-la. A la televisió importa el que diu la gent, al cinema, com ho diu".\nEn el primer viatge que va fer, a Nova Zelanda, va trobar en una platja una balena que s'havia "suïcidat". "Quan vaig arribar l'antípoda exacta del món, als afores de Madrid, vaig trobar unes pedres que eren pastades a la balena; tenien la mateixa forma! En un guió de ficció no m'hauria atrevit a escriure-ho mai", confessa.\nUna trilogia emmirallada\n¡Vivan las antípodas! és el segon títol del que l'autor ha previst que sigui una trilogia. El primer episodi és el polèmic Svyato , protagonitzat pel seu fill. Quan va néixer, Kossakovsky va treure tots els miralls de casa, fins i tot les culleres de plata, per evitar que s'hi veiés reflectit. Als 2 anys, el va deixar sol davant d'un mirall i ho va enregistrar tot. "Primer va portar les seves joguines per jugar amb aquell altre nen -explica el director-. Després va mirar al darrere del mirall i va plorar, confús. Finalment, es va adonar que es tractava d'ell mateix, però va trigar una bona estona!"


Iniciació esportiva | Associació Esportiva L'Esquitx\nDes dels nostres inicis vam tenir clar que aquesta secció seria la que més diferenciaria l’Esquitx de la resta d’entitats. A la Iniciació Esportiva busquem que els nostres esportistes passin de la poliesportivitat a l’especialització de manera progressiva i guiada, intentant no caure en l’error de l’especialització precoç.\nAquesta secció la tenim dividida en dos etapes: prebenjamins i benjamins.\nA la categoria PREBENJAMÍ, donem als nostres alumnes un ampli ventall de jocs i esports per tal que vagin introduïnt-se al món esportiu d’una manera més formal que a psicomotricitat. Amb aquesta primera etapa volem que els nens/es coneguin les diferents opcions esportives que es poden practicar en una pista i les habilitats esportives. Durant aquesta etapa els grups són mixtes (nens i nenes barrejats).\nA la categoria BENJAMÍ els grups es divideixen en funció del sexe: masculí i femení. El motiu és l’inici de la competició a nivell escolar de l’Alt Penedès. Els equips masculins competeixen a minibàsquet i futbol sala. I els femenins només a minibàsquet, ja que no hi ha competició de futbol-sala femení. A més de fer futbol sala i bàsquet, seguim realitzant altres esports per intentar seguir dotant-los del màxim d’habilitats esportives.\nA partir d’aquí els nostres alumnes hauran conegut força esports i estaran preparats per triar quin és el que més els ha agradat. Aquells que trïin bàsquet o futbol sala podran seguir als equips federats de l’Esquitx.\nPREBENJAMÍ GROC [any 2009]: dilluns i dimecres de 17.30 a 18.30 hores\nPREBENJAMÍ BLAU [any 2010]: dilluns i dimecres de 17.30 a 18.30 hores\nPREBENJAMÍ BLANC [any 2009/2010]: dimarts i dijous de 17.30 a 18.30 hores\nBENJAMÍ FEMENÍ [anys 2007-08]: dilluns i dimecres de 18.30 a 19.30 hores\nBENJAMÍ MASCULÍ GROC [anys 2007]: dimarts i dijous de 18.30 a 19.30 hores\nBENJAMÍ MASCULÍ BLAU [anys 2008]: dimarts de 18.30 a 19.30 i dijous de 17.30 a 18.30 hores


La protecció de la seua privacitat és un dels nostres objectius fonamentals.\nSUOFI ABASTIMENT D’OFICINA, S.L. (d’ara en avant, SUOFI) amb domicili en c/ Marqués de Campo, 31 Algemesí (València), té el compromís permanent de protegir la privacitat dels seus clients.\nEste document descriu la nostra política de privacitat, explicant com es manegen les seues dades personals quan usa vosté els nostres servicis, i servix també perquè vosté puga atorgar un consentiment exprés, voluntari, informat i conscient per al tractament de les seues dades personals, tant en la gestió diària, com en la web en què incorporar tals dades siga necessari. Li recordem que en les diverses seccions de la web de SUOFI on recopilem les seues dades personals, es publica informació especifica de conformitat amb l’art. 13 del Reglament UE 2016/679 (d’ara en avant Reglament) per a la seua necessària lectura per vosté abans de l’entrega de les dades sol·licitades. La informació i les dades proporcionades per vosté o d’una altra manera adquirits durant el seu registre o alta en els distints servicis de SUOFI.\nSeran tractats d’acord amb les normes del Reglament i amb les obligacions de confidencialitat que són les bases de SUOFI. D’acord amb el Reglament, el tractament de dades personals dut a terme per SUOFI es basen en els principis de legalitat, correcció , transparència, minimització de dades, precisió, integritat i confidencialitat.\na. Dades per a la facturació dels productes i servicis\nb. Dades de la web\nc. Dades de correu electrònic\nBase legal i caràcter obligatori o voluntari del tractament\nReceptors de dades personals\nDrets del titular de les dades personals\nIdentitat: SUOFI ABASTIMENT d’OFICINA, S.L. – NIF: B97680276 – C/ Marqués de Campo, 31 – 46680 Algemesí (València) Telèfon: 962481103 Correu electrònic: encarrecs@suofi.es\nSuofi l’informa que ha elaborat un fitxer automatitzat on seran incloses les dades de caràcter personal facilitades per vosté, com: D’identificació: persona física: nom i cognoms, NIF, adreça postal, telèfons, correu electrònic. Societat: nom fiscal, CIF,adreça postal, telèfons, correu electrònic, així com les dades bancàries: per a la domiciliació dels pagaments. En el marc de la seua relació amb nosaltres, baix el titol «Gestió de clients». Estes dades personals són tractades per Suofi, en qualitat de responsable del fitxer i del tractament, a fi de dur a terme la gestió integral de la nostra relació comercial, mantindre el contacte i enviar-li informació, publicitat postal o per correu electrònic, sobre altres productes o servicis que puguen ser del seu interés comercialitzats per Suofi o per terceres empreses amb que és tenen firmats acords de col·laboració.\nAixí mateix ens autoritza i consent que les seues dades es comuniquen a aquelles empreses i/o professionals que intervenen en la gestió administrativa, comercial i financera de la nostra relació comercial com: Administració tributària, Gestoria, Agències de transport.\nEn particular, les dades personals objecte de tractament per part de Suofi en el seu lloc Web són els següents:\na. Dades de Navegació\nEls sistemes informàtics i els procediments de programari utilitzats per a operar el lloc Web de Suofi adquirixen, durant el seu funcionament normal, algunes dades, dades personals la transmissió de les quals es considera implícita en l’ús dels protocols de comunicació d’internet. Esta informació que no es recopila per a ser associada amb persones identificades o identificables, però que per la seua mateixa naturalesa podria, a través del processament i l’associació amb les dades en poder de tercers, permetre que els usuaris siguen identificats. Esta categoria de dades inclou direccions IP o noms de domini dels dispositius utilitzats pels usuaris que es connecten a la web. Les direccions en l’Identificador Uniforme de Recursos (URI), el moment de la sol·licitud, el mètode utilitzat per a enviar la sol·licitud al servidor, la grandària de l’arxiu obtingut en resposta, el codi numèric que indica l’estat de la resposta donada pel servidor (èxit, error, etc.) i altres paràmetres relacionats amb el sistema operatiu i l’entorn del dispositiu de l’usuari. Estes dades s’utilitzen amb l’únic propòsit d’obtindre informació estadística anònima sobre l’ús del Lloc Web i per a verificar el seu funcionament correcte, per a identificar anomalies i / o abusos, i s’eliminen immediatament després del tractament. Les mateixes dades podrien utilitzar-se per a determinar la responsabilitat en cas d’hipotètics delictes informàtics contra el lloc Web o contra tercers, a excepció d’esta possibilitat, les dades en els contactes Web no es guarden per més de catorze dies.\nb. Dades aportades pel client en la Web al registrar-se en l’apartat botiga.\nLes dades proporcionades es conserven mentres es mantinga la relació comercial per a complir amb les obligacions legals. Les dades no se cediran a tercers excepte en els casos en què existisca una obligació legal. Vosté té dret a accedir a les seues dades, rectificar les dades inexactes o sol·licitar la seua supressió quan les dades ja no siguen necessaries. Les dades personals que vosté aporta en la Web de Suofi en l’apartat de botiga, s’utilitzen per a facilitar els preus personals dels productes que vosté selecciona i poder realitzar comandes a través d’esta.\nEl correu electrònic, només s’obté a través del formulari d’alta com a client i amb l’autorització expressa per la seua banda, s’utilitza per a oferir-li productes i servicis relacionats amb els sol·licitats, així com ofertes i promocions per a fidelizar les seues compres com a client.\nEl tractament que se pretén portar a cap, una vegada obtingut el seu consentiment exprés, té els propòsits següents:\na. Permetre’ns la prestació dels servicis sol·licitada per vosté i la gestió posterior, inclosa la recopilació, l’emmagatzemament i el processament de dades per a l’establiment i posterior gestió administrativa de la relació resultant de la prestació les seus compres de productes o servicis, així com a l’intercanvi de comunicacions durant el curs de la relació del servici establit.\nb. Respondre a sol·licituds d’informació que ens arribe a través del correu electrònic, o por telèfon, o a través dels formularis de contacte a disposició de l’usuario del lloc Web.\nc. Complir amb l’obligacions legals, comptables i fiscals.\nLa base legal per al tractament de les dades personals per als fins establits en el punt 3, és l’art. 6 (1) (b) del Reglament, ja que el tractament és necessari per a la prestació dels servicis contractats.\nFacilitar dades personals per a estos fins és opcional, però el fet de no proporcionar les dites dades impossibilitaria la realització de factures.\nEl propòsit de l’apartat 3 representa un processament legítim de dades personals de conformitat amb l’art. 6 (1) (c) del reglament. Una vegada que s’han facilitat les dades personals, el tractament és de fet necessari per a complir amb una obligació legal a què Suofi està subjecte.\nEls tractaments realitzats amb fins comercials descrits en la secció 2 (c) i per a comunicar a tercers descrits en la secció 3 es basen en l’emissió del seu consentiment de conformitat amb l’art. 6 (1) (a) del reglament. El subministrament de les seues dades de correu electònic per a estos fins és, per tant, completament opcional i no afecta l’ús de les seues compres o servicis. les activitats de tractament realitzades a fi de màrqueting sobre productes o servicis semblants als adquirits per vosté, té la seua base legal de conformitat amb l’art. 6 (1) (f) del Reglament en el legítim interés de Suofi de promocionar els seus productes i servicis en un context en què l’interessat pot raonablement esperar que esta classe de tractament, al qual es pot oposar en qualsevol moment.\nDe fet, si vosté rebutja el que les seues dades es tracten amb fins promocionals d’acord amb la secció 3, pot vosté oposar-se en qualsevol moment per mitjà de l’enllaç que hi ha al final del correu, baixa@suofi.és, i modificant el tipus de consentiment atorgat.\nLes seues dades personals poden ser compartides, per als fins indicats enla secció 3.\na. Subjectes que típicament actuen com a encarregats del tractament, és a dir: persones, empreses o firmes professionals que brinden assistència i assessorament a Suofi en comptabilitat, administració, legal, tributària, financera, cobrament de deutes respecte al desembossament de productes o servicis, subjectes amb els que és necessari interactuar per a la prestació dels servicis (per exemple, proveïdors de productes per a realitzar l’entrega dels mateixos en el domicili del client) en este cas en concret només se cedixen dades de localització, telèfon i persona de contacte, els subjectes que presten el servici de pagament amb targeta de crèdit per exemple Visa), o subjectes delegats per a realitzar activitats de manteniment tècnic, inclòs el manteniment dels equips informàtics o de xarxa i xarxes de comunicacions electròniques.\nb. Subjectes, cossos o autoritats als que és obligatori comunicar les seues dades personals de conformitat amb les disposicions de la llei o ordes de les autoritats.\nc. Persones autoritzades per Suofi per a tractar les dades personals necessàries per a dur a terme activitats estrictament relacionades amb la prestació dels servicis, sempre que estiguen compromesos a mantindre la confidencialitat o que tinguen una obligació legal adequada de confidencialitat per exemple, els empleats de Suofi.\nLes dades personals tractades amb les finalitats establides en la secció 3, es mantindran durant el temps estrictament necessari per a aconseguir els fins per als que van ser arreplegats i tractats. En tot cas, ja que les dades personals es tracten per a la prestació dels servicis, Suofi retindrà les dades pel període permés per la llei espanyola per a protegir els seus interessos.\nLes dades personals tractades amb els fins previstos en la secció 3 seran conservats pel període especifique per a això, o segons la llei aplicable. A manera d’exemple, hi ha normatives que establixen que les dades faeneres o de seguretat social s’han de mantindre quatre anys; els comptables i fiscals, sis anys a efectes mercantils i quatre als fiscals; i els fitxers de vídeo vigilància no més d’un mes.\nPer als fins descrits en els apartats 3, les seues dades personals poden, alternativament, ser tractats fins que vosté retire el seu consentiment o fins a deu anys després que vosté haja deixat de ser client de Suofi, o s’haja registrat en el lloc Web però no ha arribat a comprar cap producte o servici.\nEn tot cas Suofi té dret a conservar les seues dades personals pels períodes establits en la llei espanyola per a protegir els seus interessos.\nTé vosté dret a sol·licitar de Suofi, en qualsevol moment, l’accés a les seues dades personals, així com la seua rectificació, així com a oposar-se al tractament; té vosté dret a sol·licitar l’eliminació del tractament en els casos de l’articule 18 RGPD, i té vosté dret a obtindre, en un format d’ús comú, estructurat i lectura mecànica, les dades relatives a vosté, conforme a l’article 20 RGPD.\nLes sol·licituds es poden enviar, o bé per escrit, a Suofi Abastiment d’Oficina, s.l. C/ Marqués de Campo, 31 46680 Algemesí (València) o bé enviant u coreu a baixa@suofi.es o canvi@suofi.es.\nEsta Política de Privacitat està vigent des del 25-05-2018. Suofi es reserva el dret a modificar en tot o en part o simplement el dret a actualitzar el present text com a conseqüència de canvis en la legislació aplicable.\nSi els canvis impliquen canvis importants en les activitats de tractament o poden tindre un impacte significatiu sobre els interessos, Suofi ho notificarà de forma adequada i puntualment als interessats.\nCopyright 2021 - Suofi - Política de privacidad


STAFF – La Salle Tarragona AF\nUs presentem el nostre equip de treball.\nEntrenadora dels Debutants. Ja porta un parell d'anys al capdavant de la formació dels més joves. Molta paciència i dedicació la fan una gran entrenadora i peça important als primers passos dels joves jugadors.\nJa fa tres anys que arran d'una bona actuació al campus d'estiu de l'Associació, començant en pràctiques, vam decidir incorporar-lo a la nostra plantilla. Una de les grans decisions preses. Entrenador dels debutants, on tot i la joventut demostra veterania.\nDarrera incorporació al planter d'entrenadors. Tot i que actualment està realitzant les pràctiques, de ben segur la temporada vinent el tindrem com un fixe a l'Associació. També exjugador, coneix a la perfecció la nostra filosofia.\nEntrenador del Prebenjamí "B" i segon entrenador de l'Infantil "A". Tot i ser una de les darreres incorporacions, ha entrat amb molta força i entenent a la perfecció la nostra filosofia. Segona temporada defensant els nostres colors.\nEntrenador que va promocionar ja fa tres anys, quan encara era jugador. Tot i tenir divuit anys, demostra tenir els valors del club ben assolits. Actua com a primer entrenador del Prebenjamí "A" i segon entrenador de l'Aleví "A".\nEntrenador jove amb molta projecció. Tot i tenir divuit anys, ja és la seva tercera temporada amb nosaltres. Actua com a primer entrenador de l'Aleví "A", segon entrenador del Prebenjamí "A" i com a entrenador de porters.\nUn dels entrenadors amb major veterania. Aquesta ja és la seva tercera temporada. Un dels pilars on els joves entrenadors es fixen. És el primer entrenador del nostre Benjamí "A". Fora de les banquetes, una de les peces clau en la família que forma el nostre equip tècnic.\nPrimer entrenador de l'Aleví "B" i segon entrenador del Benjamí "A". Segona temporada amb nosaltres, on enguany també debuta com a encarregat de la comunicació de l'Associació (xarxes socials, web i mèdia). Molt de futur per davant.\nNova incorporació d'aquesta temporada. Un altre dels joves que comença amb molta força. Actua com a segon entrenador del nostre Aleví "B".\nSegona temporada a casa nostra. Provinent de Tivissa, és el segon entrenador del Cadet "A" i preparador físic dels equips de fútbol 11. Amb només vint-i-tres anys demostra tenir una àmplia experiència a les banquetes.\nEl nostre delegat de camp. Encarregat de rebre tots els dissabtes als equips rivals i arbitres, a banda de preparar tot el material perquè tot estigui a punt per a poder jugar els partits. Ja fa tants anys que és amb nosaltres, que s'ha perdut el compte.\nJosep Maria Diego "Pepe"\nPeça clau del projecte. A banda de ser l'entrenador del Cadet "A", el nostre equip referència, porta la coordinació de tot el futbol base. Ja és la cinquena temporada a l'Associació. La seva força i ganes comporten l'empenta que necessita l'Associació.\nDirector esportiu i membre de la junta directiva. Durant més de vuit anys ha realitzat les funcions de coordinació, on actualment continua donant suport. Aquesta ja és la seva onzena temporada a l'Associació, fet que el situa com al més veterà de la plantilla. La seva amplia experiència atorga equilibri a l'Associació.


Cultius Culturals: Vendre crisi, vendre’s la cultura\nLa crisi econòmica ens situa en una cruïlla en la qual la societat sembla, volgudament, paralitzada. Tot passa, però res s’ha de fer, perquè qualsevol recepta, ideològicament planificada des del poder econòmic, ens la venen com la única manera de poder garantir un futur, encara que sigui a costa de tot.\nLa cultura, en tot això, pot jugar un paper essencial, ja sigui per imposar des del poder un desànim i consens de que res pot ser diferent; o bé, aquell art que crea consciència crítica, que creu que la truita es pot capgirar, que creu que pot ocupar l’espai cultural que el poder està abandonant i castigant. L’art de persones inconformistes, que creuen que amb la seva creació poden canviar el seu entorn, però no per elles soles, sinó gràcies a aquelles que llegiran el seu art. Perquè el canvi no serà individual, sinó col·lectiu.\nEns volen fer creure, que l’art, i per extensió tota la cultura, és un element superflu, un luxe que no ens podem permetre. Fins i tot una Fundació com La Pedrera, que pertany a una banca rescatada amb diners públics, ens va vendre la idea fa uns dies de que no tenien més remei que tancar l’Hemeroteca de Tarragona. Quan veus els números, els imparcials números que els neoliberals ressenyen com si de semidéus es tractessin, t’adones que només representa l’1% del pressupost d’aquesta Fundació, i és quan pots assegurar que el tancament és per alguna cosa que va més enllà dels diners. Més sorprenent és, si entre el Patronat d’aquesta hi ha Marina Llansana, ex-diputada d’ERC, però encara més, que estigui el president de la Diputació de Tarragona, Josep Poblet. El qual, a més, sembla que no té especial interès en conservar altres peces artístiques que resten, de moment, a mans de la Fundació de Catalunya Caixa, tot i que la mateixa Diputació compta amb un Museu d’Art Modern a la ciutat de Tarragona.\nOcupació de l'antiga seu central de Catalunya Caixa a Tarragona, Genoveva Seydoux©\nSegurament el poder sap que la cultura va ser la que durant el segle XX va fer les crides a la joventut que creia en el canvi, que no es volia conformar amb la crisi que els volien vendre, ja fos la d’abans de la primera Guerra Mundial, o la de l’època d’entre guerres. L’art va ser la que va fer posar el crit al cel a una Europa que mirava de reüll la liquidació de la segona República, la que va fer crides a principis del segle XX per defensar el treball col·lectiu i allunyar-se de l’individualisme, la que va defensar continuar endavant en un món hostil. L’art, doncs, pot ser, ha de ser, també, una via per cridar, per canviar, per encoratjar, per reivindicar, per empoderar-nos. I per això se la volen carregar.\n'Arran de terra' Genoveva Seydoux ©\nD’exemples de cultura que crida canvi n’hi ha molts, com la recent exposició del local de Joves d'Esquerra Verda de Tarragona ”Arran de Terra” de la fotògrafa Genoveva Seydoux, i que es revela contra un sistema que s’està carregant el nostre espai, el nostre escenari, la nostra casa, la nostra vida, el nostre planeta. O la de “Desaparecidos” de Gervasio Sánchez, actual a Sevilla, en la que a partir de la comparació presenta processos de memòria històrica en la que sí que es tenen en consideració les víctimes de la guerra. Així que no ens venguin la crisi per vendre’s la nostra cultura! Creem cultura, per crear consciència crítica!\n'Desaparecidos' Gervasio Sánchez\nPublicat per Cultius Culturals a 10:39\nEtiquetes de comentaris: art, artista, cultura, estafa, foto, fotografia, història, history, memòria, museus, turismo


El projecte ResCap rescata gorgònies per restaurar el cap de Creus — Atlas of the Future\nproject_website_title_1 Web de l’Institut de Ciències del Mar\nproject_headline Rescatant gorgònies per restaurar el cap de Creus\nEl projecte ResCap retorna al seu hàbitat natural les gorgònies i els coralls tous pescats accidentalment pels pescadors artesanals.\nLa funció de les gorgònies (un tipus de corall tou) al mar és similar a la dels arbres als boscos. Són creadores d’hàbitats i, gràcies a la seva forma tridimensional, ofereixen refugi a una sèrie d’organismes de gran interès comercial, com les llagostes. Preservar aquests espais és important per a tots, des dels amants del bon peix fins als pescadors que viuen de les seves captures. Segons el Dr. Stefano Ambroso, investigador de l’Institut de Ciències del Mar, “si seguim pescant de manera no sostenible arribarem a desertificar els fons marins en poc temps”. Amb la tala d’un bosc, desapareix la seva biodiversitat; amb la desaparició de les gorgònies, és probable que el dia de demà no tinguem peixos per pescar.\nUna de les maneres d’evitar aquesta pèrdua de riquesa és restaurant manualment els fons marins, com fa el projecte ResCap, que el mateix Dr. Ambroso coordina. Aquest projecte, centrat al litoral del cap de Creus, va començar el 2018, però ja el 2015 es van fer les primeres proves pilot al canal de Menorca, restaurant gorgònies de l’espècie Paramuricea macrospina.\nEl projecte ResCap va néixer a partir de les nombroses observacions de gorgònies i coralls tous que estaven a punt de morir a les xarxes del port de Portlligat, a Cadaqués. Les primeres gorgònies que es van utilitzar per restaurar els fons marins eren les mateixes que els pescadors llançaven a l’aigua quan netejaven les seves xarxes.\nL’any 2020 es van poder retornar més de 800 gorgònies al seu hàbitat natural, entre els 60 i els 90 metres de profunditat. Tot un èxit, tot i les restriccions provocades per la pandèmia, ja que van ser el doble de les restaurades l’any anterior. “Aquest 2021 ja en portem 600”, ens explica el Dr. Ambroso, “i ens queden tres mesos de feina, així que crec que podrem arribar a superar les 1.000 gorgònies si seguim a aquest ritme”.\nPer tercer any consecutiu, han pogut comprovar l’èxit de la seva activitat de restauració. “Després de cada temporada de pesca, fem un monitoratge exhaustiu mitjançant robòtica submarina, enregistrem trajectes a l’àrea restaurada i fem una fotomosaic de la mateixa.” Així, han confirmat el bon estat de salut i la capacitat reproductiva de les colònies de gorgònies, demostrant no només la seva supervivència després de tornar-les al mar, sinó també la seva viabilitat i contribució a l’ecosistema a llarg termini.\nA més de les seves activitats de restauració, fan difusió del projecte en escoles i durant les festes locals de Cadaqués i el Port de la Selva, mitjançant tallers teòrics i pràctics en els quals ensenyen a la comunitat la importància dels boscos de gorgònies com a creadors d’hàbitats.\nTambé col·laboren amb el projecte MITICAP, implementat noves mesures als caladors artesanals de les confraries del Port de la Selva i Cadaqués per mitigar els impactes de la pesca, ja sigui amb l’extracció de xarxes perdudes, utilitzant xarxes amb una malla més ampla o promovent l’ús de materials biodegradables en la fabricació de xarxes i nanses, assegurant així la sostenibilitat i viabilitat de la pesca artesanal a llarg termini.\nL’èxit del projecte ResCap ha permès dissenyar un projecte més ampli que començarà el 2022 i que pretén restaurar 14 zones de pesca al llarg de tota la costa catalana.\nAccióAtlas: Es pot col·laborar assistint a les jornades de divulgació que s’organitzen durant la temporada de pesca a Cadaqués i el Port de la Selva, i mitjançant activitats de voluntariat en les quals es poden aprendre les tècniques de restauració marina directament dels investigadors i dels pescadors implicats en el projecte.\n► Aquest projecte es desenvolupa amb la col·laboració de la Fundación Biodiversidad, el Parc Natural del Cap de Creus i les confraries de pescadors de Cadaqués i el Port de la Selva.\nWeb de l’Institut de Ciències del Mar\nÒscar Marín, Atlas of the Future (12 juliol 2021)\nTags: Aigua, Animals, Biodiversitat, Catalunya, Ciència, Clima, Conscienciació, Conservació, Costes, MedFutures, Natura, Oceà, Peixos, Regeneració, Societat, Sostenibilitat, Vida marina.


Residència d’Estudiants Seminari - Residencia de estudiantes Seminari\nResidència d’Estudiants Seminari\nLa residència d’estudiants de referència a Tortosa\nLa residència d’estudiants Seminari som la residència de referència a les Terres de l’Ebre. Està ubicada a l’edifici del Seminari de Tortosa, que té una superfície construïda de més de 25.000 m2 i compta amb un recinte exterior de més de 40.000 m2. Unes formidables habitacions individuals amb bany interior i climatització, un servei de cuina casolana i amb productes de proximitat i unes instal·lacions esportives i de lleure de primer nivell ofereixen al resident una combinació de serveis única a la ciutat de Tortosa.\nHabitacions individuals amb bany interior privat, calefacció i aire condicionat\nCuina pròpia i amb productes de proximitat\nDietes personalitzades adaptades a al·lèrgies i intoleràncies alimentàries\nCuina-menjador exclusiva per a residents\nSales de reunions compartides\nFibra òptica exclusiva per a residents (wifi)\nExteriors privilegiats: piscines, pistes poliesportives i jardins\nTruca’ns: +34 609 429 119 / +34 977 440 200\nLes nostres instal·lacions són de primer nivell. A l’interior hi podeu trobar diverses sales per a l’estudi i el lleure, espais per a practicar esport de manera individual o en grup, com un gimnàs i una sala de jocs amb taules de ping-pong i un futbolí. També disposem d’una cuina exclusiva on cuinar els àpats no inclosos en el règim d’allotjament i un menjador de les mateixes característiques. Paral·lelament, hi ha dos menjadors de grans dimensions que és on se serveixen els àpats.\nL’exterior de la residència d’estudiants Seminari és molt generós en espai. Amb més de 40.000 m2 de superfície, cal destacar-ne la infraestructura per a fer esport: dues piscines, diverses pistes de bàsquet, handbol, voleibol, frontó i dos camps de futbol constitueixen un espai únic a la ciutat de Tortosa. També cal remarcar-ne les nombroses zones verdes i arbrades.\nTotes les nostres habitacions són individuals i tenen un bany interior propi. Equipades amb terra de parquet, aire condicionat i calefacció per radiador, disposen d’un llit individual de 90 x 190 cm, armari, escriptori i mobiliari de suport.\nUs oferim dues possibles orientacions: una mirant cap a l’est a un dels patis interiors de l’edifici i l’altra, cap a l’oest al jardí central interior.\nA més a més, totes les habitacions de la residència compten amb una extraordinària cobertura wifi, fruit de l’existència d’una línia de fibra òptica dedicada exclusivament.\nA la residència d’estudiants Seminari oferim un servei focalitzat en tres pilars: habitacions confortables, alimentació de qualitat i adaptada a les necessitats de cada resident i instal·lacions de primer nivell.\nEl nostre servei d’alimentació se sustenta, per una banda, sobre la compra de productes de proximitat, com fruita, verdura i carn (sempre fresca) i, per una altra, sobre el suport tècnic dietètic necessari per tal que la proposta gastronòmica sigui equilibrada i pugui donar resposta a les demandes de menús adaptats a al·lèrgies i intoleràncies alimentàries.\nTambé comptem amb un espai equipat amb diverses màquines de venda automàtica amb entrepans, fruita natural, fruita deshidratada, sucs de fruita, aigua i refrescos, entre d’altres. Igualment, trobareu un espai de bugaderia proveït amb màquines rentadores i assecadores.\nLes enormes dimensions del recinte exterior permeten disposar d’una plaça d’aparcament per a cotxes i motocicletes.\nModalitat mitja pensió\nEsmorzar, dinar o sopar (a escollir)\nÚs de totes les instal·lacions de l’edifici\n5.075 € / Anual\nModalitat pensió completa\n5.850 € / Anual\n2.540 € / Semestral\n2.925 € / Semestral\n* En ambdós casos cal dipositar una fiança de 500 € per a la cobertura de possibles trencaments no accidentals que es puguin produir en les instal·lacions de la residència. Aquesta fiança es retorna quan l’estudiant marxa de la residència, si no s’ha produït cap desperfecte.\n+34 977 440 200\n+34 609 429 119\nPowered by Globals All rights reserved 2021 © | Política de privacitat | Avís legal | Política de cookies


Vox Populi: La Transició, vista amb perspectiva\n20 de novembre de 1975; una jornada històrica per un país que es lleva amb tot de sentiments retrobats. Una nació dividida davant la mort de l’home que, anys abans, havia liderat l’enfrontament entre els qui estaven dividits. Un dia ple de simbolismes; dins la basílica del Valle de los Caídos, els Reis presideixen la cerimònia “en sufragi de l’excel·lentíssim don Francisco Franco [...] i dels caiguts en la Creuada espanyola”.\nEl monarca acomiadava el dictador amb la cura pertinent de qui coneix la importància que tindrà la seva figura en els anys que vindran. Però Madrid no es va aturar per les campanes de morts: lluïa un ambient molt diferent al de la basílica, que El País qualificava de “fredor oficial”. Destacava la tensió d’un possible conflicte popular davant l’acte; per això, les immediacions de la Basílica es veien atapeïdes de forces de seguretat que vetllaven per evitar-lo, i de periodistes que esperaven per a cobrir-lo.\nD’entre els informadors, ressaltaven els corresponsals. Concretament 421, segons Christopher Tulloch, professor de la UPF, facultat on el passat dimecres es presentava el llibre El desafiament català. L’obra, que és una creació conjunta de cinc professors -Jaume Guillamet, Ruth Rodríguez, Francesc Salgado, Marcel Mauri i el mateix Tulloch-, analitza quina va ser la visió de la premsa estrangera de la Transició.\nEscena del funeral de Franco\nLa dada, que en principi podria semblar anecdòtica, mostra fins a quin punt el que estava passant prenia importància a ulls internacionals. Els autors del llibre focalitzen en corresponsals de quatre procedències diferents; els americans potser eren els que tenien una visió més extrema; “estaven convençuts que hi hauria un conflicte armat”, assegura Mauri. Tant, que molts van venir directament de Vietnam, previstos dels estris propis d’un corresponsal de guerra.\nPer francesos i italians cada pas que donava –o no– el Govern era “una nova decepció que allunyava els espanyols de la democràcia”, opina Salgado. Itàlia va anunciar fins a 8 vegades el final de l’herència franquista, però no s’acabava de fer el pas. “Això evidencia la relació entre política i periodisme”, comenta el professor, que reitera la importància dels corresponsals, recordant que quan el Rei va fer declaracions negatives sobre Arias Navarro va ser per a Le Monde i no pas per cap capçalera espanyola.\nPer últim, els anglesos professaven el que Guillamet qualifica de "suport crític" a la Transició. Els britànics, que s'ho miraven amb molta més distància que les veïnes França o Itàlia, acostumaven a fer notar les errades d'estratègia del Govern. És per aquesta funció crítica -que els mitjans locals no podien exercir degut a la repressió- que els corresponsals restaren subjectes a estricta vigilància -especialment aquells que actuaven a Catalunya o Euskal Herria.\nPartint del silenci que caracteritzava els nostres mitjans, la premsa de corresponsalia cobra una gran importància per saber com ens veien i com ens veiem i és que, com afirma el periodista Lluis Bassets, "només podem dir que vam assolir la llibertat quan el contingut de la premsa espanyola comença a coincidir amb l'estrangera".\nPublicat per Vox Populi a 16:28\nEtiquetes de comentaris: Anglaterra, EUA, França, Història, Itàlia, Madrid, periodisme, Rei, UPF


emma watson llança una línia directa que ofereix assessorament legal gratuït per a les dones que pateixen assetjament laboral - Totes Les Novetats\nDes del començament del moviment #MeToo, l'actriu Emma Watson ha estat la principal defensora de la prevenció de l'assetjament sexual al lloc de treball, i el llançament del seu darrer projecte està ajudant a fer-ho.\nA l’agost, Watson va col·laborar amb el Time’s Up UK Justice and Equity Fund per crear una línia telefònica única que ofereix assessorament legal gratuït a les dones que pateixen assetjament laboral.\nEl línia directa , que està disponible per a dones a Anglaterra i Gal·les, actualment només obre els dilluns i els dimarts, tot i que el grup diu que tenen previst ampliar el seu horari d’operacions en el futur.\nLes investigacions suggereixen que fins a 1 de cada 2 dones han experimentat assetjament sexual a la feina, tot i que només 1 de cada 5 se sent còmode informant-ho als recursos humans. L’assessorament jurídic de la línia telefònica serà proporcionat pel personal jurídic sobre drets de les dones i advocades voluntàries d’ocupació de dones mitjançant una línia telefònica dedicada. Les dones que truquin podran obtenir assessorament jurídic especialitzat sobre quin comportament constitueix assetjament sexual, com presentar una queixa contra el seu empresari, com presentar una reclamació al Tribunal Laboral, acords de resolució i acords de no divulgació (NDA) i altres aspectes legals relacionats problemes als quals s’enfronten les dones que pateixen assetjament sexual al lloc de treball.\nLa línia d’assessorament està finançada pel Fons de justícia i igualtat del Time’s Up UK, gestionat pel Fons del Regne Unit per a dones i nenes, i iniciada per donacions d'altres famosos com Watson, que va donar 1,2 milions de dòlars al projecte.\nWatson va publicar un comunicat al llançament de la línia directa, dient: 'És completament sorprenent pensar que aquest és l'únic servei d'aquest tipus atès que la investigació ha constatat que fins a una de cada dues dones experimenta assetjament sexual al lloc de treball.\nMÉS: Roger Waters, de Pink Floyd, utilitza un jet privat per reunir la mare amb els fills que van ser segrestats a Síria\n'Finalment, sembla que la gent s'està adonant de la magnitud del problema i, sens dubte, espero que amb estàndards mundials com el recent tractat de l'assetjament laboral de l'Organització Internacional del Treball, comencem a veure un nou clima de prevenció i responsabilitat sobre aquesta qüestió a nivell nacional.\n“Comprendre quins són els vostres drets, com podeu fer-los valer i les decisions que teniu si heu experimentat assetjament, és una part tan vital de la creació de llocs de treball segurs per a tothom, i aquesta línia d’assessorament és un desenvolupament tan enorme per garantir que es dóna suport a les dones, treballem on treballem ”, va concloure.\nMultipliqueu el bé compartint les notícies positives amb els vostres amics a les xarxes socials-Foto d’Emma Watson / Instagram


Porta ràpida enrotllable model ED-50, dissenyada per a buits mitjans interiors o exteriors, que soporten corrents d’aire moderades. Per la seva estanqueitat interromp les corrents d’aire, impedeix l’intercanvi de temperatura interior-exterior, proporcionant un considerable estalvi energètic; així com l’accés de tot tipus d’insectes, pols i altres agents externs.\nPer la seva rapidesa en obertura i tamcament, ofereix una gran fluïdesa de trànsit de persones, vehicles, mercaderies, etc.. aportant l’elevat rendiment i seguretat que se li exigeix a una porta d’aquestes característiques.\nDisposa de reforços interiors de seguretat contra el vent, en barres d’acer laminat introduïdes en les guies laterals de la porta.\nDotada d’una finestra de visió a diferents altures, segons ho requereixi l’ubicació de la porta, en pvc flexible transparent de 1 mm. de gruix, resistent a les radiacions solars, amb filtre U.V., unides al panell flexible mitjançant soldadura d’alta freqüència.\nEstructura autoportant en xapa d’acer de 2 mm. esmaltat en poliuretà, color a triar.\nTambor fabricat en acer tubular amb dos eixos d’acer i dos coixinets, perfectament alineat.\nVelocitat d’obertura i tancament: variable segons model, aplicació i dimensions de la porta, màxim 1 m/seg.\nGuies laterals proveïdes de raspalls d’obturació per a aïllament tèrmic, acústic i per protegir el desgast del panell flexible.\nAdmet més de 2.000 maniobres diàries i està dotat de dispositius d’obertura i tancament manuals.\nManeta d’obertura manual d’emergència a peu de sòl (opcional).\nCalaix de protecció per a motor en cas de trobar-se a la intempèrie (opcional).\nTensió de zarza: 380 volts trifàsica + neutre + terra.\nContactors de potència electromecànics.\nManiobra: 24 volts\nSobre la tapa de l’armari es troben: para d’emergència per seta (cop de mà), pulsador de pujada, pulsador de baixada i stop.\nAlimentació al quadre mitjançant clavilla endollable CETAC femella de (5 pols – 16 amp.)


Les Manages | Associació "La Processó de Verges"\nEl Quadre de Manages -cohort d'armats o soldats romans, que a Verges, excepcionalment, es coneixen amb el substantiu femení “manages”- està format per 6 tabalers, 2 bombos, 6 trompeters, i 48 manages, amb 6 capitans, 2 abanderats petits, 2 abanderats grans i 1 portaestendart amb l’àliga i les sigles SPQR. Les Manages vesteixen actualment un uniforme de legionari romà del segle I, basat en el coneixement històric d’aquest tipus de vestimenta militar, que va substituir a finals dels anys 50 del segle passat la indumentària tradicional que caracteritzava les representacions dels soldats romans a Catalunya. A l’hora esmentada surten en formació i duen a terme una desfilada per diferents carrers executant, a més, les figures anomenades sardanes, creuaments i d’altres, en fila de 2 o de 4 depenent dels carrers per on passen i si van en pas llarg -que s’utilitza per la desfilada i les exhibicions- o pas curt -més lent i solemne, que s’utilitza en el seguici processional-.\nLes manages de Verges han aconseguit un alt grau de perfecció en l’execució de la seva actuació. A la bellesa plàstica de les figures que realitzen en diversos punts (la ‘sardana’ i els encreuaments que hem esmentat abans), cal afegir-hi l’aire de marcialitat que saben reproduir, amb els rostres seriosos, la sonoritat dels tabals i trompetes, la sincronia dels moviments, la lluentor dels escuts i de les cuirasses, i el fort repic al terra amb les llances (quan fan el pas curt).


En Daniel Benchimol és un periodista angolès que somia les vides de persones desconegudes. L’artista plàstica Moira Fernandes plasma en pintura els seus propis somnis, el neurocientífic brasiler Hélio de Castro crea una màquina per filmar-los i en Hossi Kaley, hoteler i exguerriller que pateix amnèsia, hi té una relació encara més estranya i misteriosa.\nEn Daniel Benchimol tractarà amb tots ells, mentre veu com neix a Angola, un país totalitari a la vora del col·lapse, el somni ideal de la llibertat.\nLa societat dels somiadors involuntaris és una novel·la sobre l’Angola contemporània, però també sobre la imaginària i somiada, en un moment en què la ingerència del meravellós en el real és una necessitat vital. Una faula profètica que posa en\nqüestió la realitat històrica, un relat satíric convertit en un instrument de transformació que intenta superar l’esquerda entre pensament i acció.\nDe l’autor de Teoria general de l’oblit. Premi Llibreter 2018\nJosé Eduardo Agualusa, traductor de somnis (VILAWEB)\nLa realitat dels que somien (CULTURA/S. LA VANGUARDIA)\nEl teló de fons (ARA LLEGIM. DIARI ARA)\nLes novetats literàries més refrescants de l'estiu (TR3SC)\nGuia de les millors lectures per aquest estiu (LA VANGUARDIA)\n16 libros (también infantiles) para regalar y leer en fiestas (WIRIKO)\nEls 10 llibres africans que destaquem aquest 2019 (EL PAÍS)\nDarrera edició: Gener 2019


Un esvoranc a les Llosses limita l'accés a un veïnat i perjudica el turisme des de fa deu mesos - Diari de Girona\nUn esvoranc a les Llosses limita l'accés a un veïnat i perjudica el turisme des de fa deu mesos\nL'obra costarà 250.000 euros però el consistori no ho pot assumir i es queixen que el Govern els ha deixat sols\nacn/ddg. les lloses\nL'esvoranc vist des de dalt. acn\nEls veïns de Viladonja, a les Llosses. Les fortes pluges del juny de l'any passat van provocar un esvoranc i des de llavors no poden passar-hi. Com a alternativa, han de circular per una pista forestal que els allarga el trajecte i que, quan plou, està en males condicions. Entre els damnificats també hi ha càmpings i cases rurals que ho viuen amb impotència. L'Ajuntament ja té el projecte tècnic sobre la taula, després de treballar-ho amb la Diputació de Girona. Ara l'escull més important és el finançament. L'alcalde diu que la Generalitat els ha deixat sols i que no tenen capacitat per assumir els 250.000 euros que costarà l'obra.\nLa via afectada està envoltada de terrenys argilosos i ja hi ha senyalització de risc d'esllavissada. El que va passar, però, va ser que les fortes pluges -van arribar a caure 100 l per m2- van impregnar els terrenys i l'excés d'aigua va afectar el subsòl de la carretera, deixant la via completament descalçada. Des de dalt, però, l'asfalt s'ha mantingut.\nL'Ajuntament tenia previst arreglar-ho en un any, però han passat deu mesos i creuen que no estarà acabat, ja que falta trobar els 256.000 euros que costa l'obra. El municipi té 212 habitants i un pressupost de 370.000 euros, i no ho poden assumir. A més, es queixen que la Generalitat els ha deixat sols, tot i que agraeixen el suport que han rebut de la Diputació.\nL'esllavissada ha afectat l'activitat turística de la zona, i també els veïns. El consistori no descarta restringir el pas de vehicles pesants per evitar malmetre més la pista.


CRIDA DE VOLUNTARIAT: Voluntariat per la llengua en línia - Portal de Voluntariat i Suport Associatiu\nEntitat: Servei de normalització lingüística d’Esplugues\nVoluntariat per la llengua (VxL) és un programa per practicar català a través de la conversa. Es basa en la creació de parelles lingüístiques formades per un voluntari o voluntària, que parla català fluidament, i un aprenent o aprenenta, que en té coneixements bàsics i vol adquirir fluïdesa\nEl VxL ofereix dues modalitats: presencial (les parelles han d’assistir al lloc de trobada que hagin acordat) i virtual (les parelles fan les trobades a distància per mitjà d’Internet, a través de plataformes de videoconferència com ara Whatsapp, Facebook, Zoom, etc.).\nPer ser voluntari o voluntària només cal ser major d’edat, parlar habitualment en català (no cal que el sàpigues escriure) i disposar d’1 hora a la setmana.\nAjudaràs a fer créixer el català i fer sentir els aprenents més a prop de la nostra llengua i la nostra cultura. Pensa que actualment, les possibilitats de practicar el català pel qui l’està aprenent i el vol utilitzar s’han reduït considerablement.\nInscriu-te en línia, i ens posarem en contacte amb tu per assignar-te una parella lingüística.


Legislació: Real Decreto-ley 7/2012, de 9 de marzo, por el que se crea el Fondo para la financiación de los pagos a proveedores - Inici - eSam\nImprimeix Legislació: Real Decreto-ley 7/2012, de 9 de marzo, por el que se crea el Fondo para la financiación de los pagos a proveedores\n(Al BOE núm. 72, de 17 de març de 2012, ha sortit publicada una correció d'errades que trobareu com a arxiu adjunt a la zona d'informació annexa).\n(La Unitat de Secretaria Intervenció Municipal ha elaborat un resum que podeu trobar com a arxiu adjunt a la zona d'informació annexa).\nDescripció: Reial decret llei 7/2012, de 9 de març, pel qual es crea el Fons per al finançament dels pagaments a proveïdors.\nObjecte: La regulació de les condicions d'execució de les operacions destinades al pagament de les obligacions pendents de les Entitats locals i de les Comunitats Autònomes que s'hagin acollit al mecanisme extraordinari de finançament per al pagament a proveïdors.\nA aquests efectes, es constitueix el Fons per al Finançament dels Pagaments a Proveïdors i s'estableix el seu règim jurídic.\nPublicació oficial: BOE núm. 60, de 10 de març de 2012.\nData d´actualització: 12/03/12 Autor: Diputació de Tarragona » Servei d´Assistència Municipal SAM » Secretaria Intervenció Municipal Tipus de contingut: Legislació Àrea temàtica: Econòmic » Gestió financera » Plans sanejament i Models PR CL i CT Econòmic » Gestió financera » Tresoreria


La vida intel·ligent - Diari de Girona\nLa vida intel·ligent\njesús badenes 01.06.2015 | 09:27\nPodrem citar Sartre, resoldre el teorema de Fermat o posar bé els accents només si sabem fer funcionar la goma dels calçotets. Ens vestirem d'intel·ligents. No caldrà res més que posar-se uns texans. Ni llibres, ni lectura, ni estudi: portarem el coneixement enganxat a la camisa.\nDavant els creixents índexs d'estupidesa humana a escala mundial, Google i Levi's estan treballant conjuntament per crear un tèxtil intel·ligent. "Si no ho són els homes, que ho siguin les coses", devien pensar. Les nostres mànigues, camals i botons permetran donar ordres a tot tipus de pantalles.\nFins que les dues multinacionals del coneixement s'han posat mans a la feina, la possibilitat de contacte amb altres civilitzacions dins l'Univers, si existissin i amb la tecnologia que tenim, era pràcticament impossible. Pilotarem coets en pijama des del sofà mentre mengem pizza i Coca-cola i mirem el futbol. Arribar a Mart de vint-i-un botons serà la nostra propera utopia. Fins que descobrim que si enviem uns Levi's en farem prou per exportar l'única vida intel·ligent que quedarà a la terra.